Preanalytisk+feil

Preanalytiske feil er ulike faktorer som kan påvirke prøven før selve analysen er utført. At prøven blir tatt riktig og behandlet korrekt kan være avgjørende for resultatet av analysen. Alle laboratorier bør ha gode prosedyrer på kvalitetssikring for å minske mulige preanalytiske feil.

I forbindelse med blodprøvetaking er det mange faktorer som kan påvirke prøveresultatet:
 * Identifikasjon og merking av prøver
 * Prosedyrer (f.eks rekkefølge av glass, bruk av stase, blanding av glass)
 * Om pasienten er fastende når det er nødvendig (f.eks glukoseanalyse)
 * Dårlig hygiene
 * Ukorrekt sentrifugering
 * Feil transport og forsendelse av prøver
 * Oppbevaring og holdbarhet
 * Interferens (f.eks hemolyse og lipemi)

Ved enkelte analyser kan ulike preanalytiske feil gi store utslag for prøveresultatet. Dette er svært uheldig da det kan føre til at pasienten får feil behandling.

For eksempel ved analysering av kalium i serum må prøven bli tatt på metoder som minimerer muligheten for hemolyse, som gir falsk høy konsentrasjon av kalium. Utløsning av kalium fra så lite som 0,5% av erytrocyttene gir en økning av kaliumkonsentrasjon i serum på 0,5 mmol/l. Hemolyse kan skje ved langvarig bruk av stase.

Temperaturen til prøven er også avgjørende for kaliumkosentrasjonen. Hvis en fullblodprøve er avkjølt før seperasjon, vil kalium lekke fra erytrocyttene over til andre celler. Ved en kaliumkonsentrasjon i serum på 0,2 mmol/l etter 1,5 time ved 25 grader, er økningen rapportet til å være 2 mmol/l etter 4 timer ved 4 grader.

Et annet eksempel er når man skal analysere jern i serum. Da er det veldig viktig at prøvetakingstidspunktet noteres. Dette er fordi at jernkonsentrasjonen varierer i løpet av et døgn, og den har også en dag-til-dag-variasjon. Hvis tidspunktet ikke har blitt notert blir det vanskelig for den som skal vurdere analyseresultatet.

Referanser:
 * 1) Astrid-Mette Husøy, 2005, //Blodprøvetaking i praksis,// Akribe as, Oslo
 * 2) Burtis, Ashwood, Burns, //Fundamentals of clinical chemistry//, (2008), sixth edition
 * 3) Martha Berge, forelesning, 2012, //Preanalytisk påvirkning av analyseresultater,// Høgskolen i Sør-Trøndelag